Heinrich Campendonk
Store norske leksikon,Kunst og estetikk,Bildende kunst,Kunsthistorie,Ekspresjonisme og fauvisme
Heinrich Campendonk var en tysk maler og grafiker. Han gjorde seg bemerket under den tyske ekspresjonismebevegelsen og var blant annet tilknyttet kunstnergruppen Der Blaue Reiter i 1911 og 1912. Campendonk hadde en sterk interesse for primitivistisk kunst og folklore, og malte med sterke, rene farger i en abstrahert form for ekspresjonisme. Inspirert av sin gruppekollega Franz Marc var mystiske, spiritualiserte fremstillinger av dyr i naturen et særlig yndet motiv. Deres verker fra denne tiden hadde tidvis markante likheter, men i motsetning til Marc inkluderte Campendonk ofte også menneskefigurer i sine landskapsbilder.
Campendonk hadde i tillegg tette bånd, både personlig og kunstnerisk, til August Macke. Sammen inngikk de i 1913 og 1914 i en løs gruppering av kunstnere som ble kjent som Rhinenland-ekspresjonistene. Etter første verdenskrig (hvor både Macke og Marc døde på slagmarken) endret han stilretning noe og fant en ny hovedinspirasjonskilde i de fargesterke fantasibildene til franskmannen Marc Chagall. På 1930-tallet konsentrerte han seg spesielt om akvarellmaling og utførte også en rekke glassmalerier som han fikk stor anerkjennelse for. Campendonk flyktet fra Tyskland da nazistene tok over makten. I 1935 ble han ansatt som professor på kunstakademiet i Amsterdam og han ble etter hvert også nederlandsk statsborger. Les mer i Store norske leksikon ekspresjonisme Kunst i Tyskland